चंडीगढ़ (हि.स.)। पंजाब के गृह एवं उपमुख्यमंत्री सुखबीर सिंह बादल ने नाभा जेल पर हुए हमले के बाद बड़ा दावा करते हुए कहा है कि इस पूरे घटनाक्रम के पीछे पाकिस्तान का हाथ होने से इनकार नहीं किया जा सकता है। इस घटनाक्रम के बाद सुखबीर बादल ने ट्वीट करके कहा कि नाभा जेल हमले के पीछे की साजिश का हर कीमत पर पता लगाया जाएगा। चुनाव से पहले कुछ लोग पंजाब में अशांति फैलाना चाहते हैं। सुखबीर बादल ने कहा कि सर्जीकल स्ट्राइक के बाद पाकिस्तान पंजाब में अस्थिरता फैलाने की फिराक में है। इसलिए इस घटना में पाकिस्तान का हाथ होने से भी इनकार नहीं किया जा सकता है। सुखबीर बादल के अनुसार नाभा जेल में हुए हमले की हर पहलू से जांच की जा रही है। एसआईटी को तीन दिन के भीतर रिपोर्ट देने के लिए कहा गया है।